Den tidligere - og nu atter nuværende - ejer af fodboldklubben Vendsyssel ff var egentlig færdig med at kommentere på klubbens korte affære med schweiziske Core Sports Capital. Men efter den tidligere ejer Ahmet  Schaëfer lørdag kom med sin udlægning af det forliste forhold, har Jacob Andersen følt sig kaldet til at sætte en sidste tackling ind. Det gør han i et indlæg på klubbens Facebook-side. Her skriver starter han med at skrive: - Jeg er blevet gjort bekendt med, at Ahmet Schäefer, Core Sport Capital (CSC) bl.a. har udtalt følgende til Nordjyske i dag: ”Jacob Andersen viste os en brud, der så smuk ud, men på brylluppets aften, da vi tog kjolen af hende, var hun slet ikke en kvinde. Vi er blevet ført bag lyset”. Den udlægning er Jacob Andersen mildt sagt ikke enig i. I opslaget gennemgår han forløbet omkring, da schweizerne købte klubben, og han mener ikke, at de har nogen grund til at føle sig ført bag lyset. - Inden CSC købte 90 procent af anparterne i Vendsyssel FF ApS den 10. september 2020, gennemførte de og deres rådgiver en Due Diligence. CSC og deres rådgiver havde fuld adgang til det til lejligheden oprettede datarum, samt fuld adgang til vores juridiske rådgiver og vores revisor. CSC var under gennemførelsen af deres due diligence repræsenteret ved Ahmet Schäefer, Jerome Champagne, Yannick Flavien og Ingo Winter. Jacob Andersen afslutter sig indlæg på Vendsyssel´s Facebook-side med en hård takling. - Om Ahmet Schaëfer har haft sit brudeslør rullet helt ned i perioden fra han friede og frem til bryllupsdagen, må stå hen i det uvisse. Men sikkert er, at han efterlod bruden ved alteret, sekundet efter han havde sagt ”ja” – og stak af med sine 3 forlovere. Hos Vendsyssel´s følgere bliver den bredside modtaget med stort bifald. - Tak for udredningen Jacob. Der har jo slet ikke været sammenhæng mellem ord og handling fra CSC. Så jeg tror ikke, der er nogen i Hjørring og omegn, der er i tvivl om, hvilken fremlægning der er troværdig, skriver Mikael Thirup. - Sejt gået, Jacob. Håber det hele flasker sig, vi skulle gerne have jer i ligaen igen, skriver Benny Wachmann, der samtidig bekender sig som AaB-fan. - Hvilken usmagelig kommentar/metafor af Ahmet Schaefer. Sørgeligt, at man skal nævne afklædning af det kvindelige køn for at kunne retfærdiggøre et køb. I hans ånd er det vel en rigtig "mand" der smutter fra bruden efter brylluppet. Flot Ahmet Schaefer🤦🏼‍♂️ Godt at VFF overlever✊🏼😊, er reaktionen fra Christian Højmark. Jacob Andersen afslutter sit indlæg med at erklære, at han hermed ikke længere vil kommentere på hele CSC-affæren. TV2 Nord har i dag været i kontakt med Jacob Andersen, der ikke ønsker at tilføje yderligere end det, han allerede har meldt ud.

Referat:
Bruddet er en realitet, men som i mange andre skilsmisser kommer der stadig kradse ord og hårde beskyldninger mellem de to parter. Det gælder også den nuværende og den tidligere ejer af fodboldklubben.